1.ÚVOD

Dňa 12. mája 2016 prijala Rada na základe návrhu Komisie vykonávacie rozhodnutie, ktorým sa stanovuje odporúčanie na dočasnú kontrolu vnútorných hraníc za výnimočných okolností, ktoré ohrozujú celkové fungovanie schengenského priestoru. Ide o prvý prípad využitia osobitného ochranného postupu z článku 29 nariadenia (EÚ) 2016/399, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc).

Odporúčanie je určené piatim členským štátom schengenského priestoru (Rakúsku, Nemecku, Dánsku, Švédsku a Nórsku), ktorých najviac postihol prílev neregulárnych migrantov prichádzajúcich z Grécka v súvislosti s bezprecedentnou migračnou a utečeneckou krízou, ktorá začala v roku 2015. Týmto piatim členským štátom schengenského priestoru sa v ňom povoľuje zachovať na maximálne obdobie šesť mesiacov odo dňa prijatia tohto odporúčania primerané dočasné kontroly hraníc na osobitných úsekoch vnútorných hraníc.

Obnovené kontroly hraníc podľa odporúčania musia byť cielené a obmedzené, pokiaľ ide o ich rozsah, frekvenciu, miesto a trvanie, na to, čo je nevyhnutne potrebné na reakciu na dané závažné ohrozenie a na ochranu verejného poriadku a vnútornej bezpečnosti.

Nevyhnutnosť, frekvenciu, miesto a trvanie kontrol musia členské štáty schengenského priestoru pravidelne preskúmavať a v prípade potreby prispôsobovať. Členské štáty schengenského priestoru vykonávajúce kontroly by mali každé dva mesiace podávať správu Komisii v súlade s týmto odporúčaním.

V odporúčaní sa konštatuje, že Komisia bude monitorovať uplatňovanie odporúčania a po štyroch mesiacoch od dátumu prijatia tohto odporúčania podá správu Európskemu parlamentu a Rade.

Táto správa obsahuje zistenia Komisie po monitorovaní spôsobu vykonávania súčasných dočasných kontrol na vnútorných hraniciach, ako sa uvádza v odporúčaní Rady. Zameriava sa na zistenie, či sa obnovené kontroly na vnútorných hraniciach vykonávané uvedenými členskými štátmi schengenského priestoru obmedzujú na to, čo je nevyhnutne potrebné a primerané vzhľadom na závažnú hrozbu pre verejný poriadok a vnútornú bezpečnosť, ktorú predstavuje pretrvávajúce riziko sekundárnych pohybov neregulárnych migrantov prichádzajúcich cez Grécko, ktorí sa môžu presunúť do iných členských štátov schengenského priestoru. Analyzuje sa v nej aj to, či sa zmenili okolnosti a vyžaduje sa úprava odporúčania Rady.

Správa nepredurčuje rozhodnutie o tom, či sa má alebo nemá po uplynutí šesťmesačného obdobia uvedeného v odporúčaní odporučiť predĺženie súčasnej dočasných kontrol na vnútorných hraniciach.





2. SKUTKOVÝ STAV

Všetkých päť príslušných členských štátov schengenského priestoru predĺžilo kontroly na vnútorných hraniciach na osobitných úsekoch, ako je to uvedené v odporúčaní Rady, a oznámilo túto skutočnosť ostatným členským štátom, Európskemu parlamentu a Komisii.

Všetkých päť členských štátov schengenského priestoru poskytlo informácie o kontrolách a ich výsledku, ako je podrobne uvedené ďalej. Poskytnuté informácie sa však medzi jednotlivými členskými štátmi podstatne líšia. Komisia preto vyzýva príslušné členské štáty schengenského priestoru, aby v ďalšej správe poskytli informácie požadované podľa odporúčania Rady, ktoré sú uvedené v prílohe II.

Rakúsko

Dňa 13. mája 2016 dostala Komisia od rakúskych orgánov oznámenie s informáciou, že Rakúsko vykoná odporúčanie Rady a od 16. mája 2016 do 12. novembra 2016 zachová kontroly na vnútorných hraniciach na rakúsko-maďarskom a rakúsko-slovinskom hraničnom úseku v súlade s odporúčaním.

Keďže prvú správu o uplatňovaní nariadenia rakúske orgány nepredložili včas (16. júla 2016), Komisia zaslala Rakúsku 12. augusta 2016 pripomenutie.

Dňa 16. augusta 2016 napísal rakúsky spolkový minister vnútra Komisii list, v ktorom informoval, že vykonávanie hraničných kontrol na príslušných hraničných úsekoch prebieha v súlade s odporúčaním Rady. Dňa 9. septembra 2016 Rakúsko potvrdilo, že všetky kontroly sa vykonávajú na potrebnej úrovni, sú obmedzené, pokiaľ ide o ich rozsah, frekvenciu, miesto a trvanie, a prispôsobené úrovni hrozby. Rakúsko ďalej potvrdilo, že sa do veľkej miery zabraňuje obmedzovaniu voľného pohybu osôb a tovaru.

Dňa 9. septembra 2016 zaslala Komisia žiadosť o dodatočné informácie o vykonávaných kontrolách a ich výsledku, na ktorú Rakúsko 13. septembra 2016 odpovedalo. Za obdobie od 16. mája do 31. augusta 2016 poskytlo Rakúsko údaje o celkovom počte odopretých vstupov po vykonaní kontrol (233) a celkovom počte prijatých žiadostí o azyl (12 584).

Nemecko